انا امي بتشتغل وبتعمل شغل البيت وربتني انا واخواتي احسن تربية وقريبة مننا وبتتكلم معانا ومطيعة ل بابا ف اكيد ربنا هيجزيها خير علي الشغل هنا وهنا خصوصا ان الظروف الاقتصادية وحشة جدا يعني ف اكيد كل اسرة هتبقي محتاجة ل كل جنيه الاب او الام يشتغلوا بيه خصوصا ان في اسر اصلا دخلها ولا حاجة
ربنا يبارك فيها ويحسن إليها دنيا وآخرة.  أنا هأستغل هذا السؤال الجميل ، في إني أخليه الإجابة الأخيرة في الموضوع دا ونقفله بقى.  أنا ما قلتش خالص ، لو رجعتم للإجابة التي أثارت كل هذا الزخم ، هتلاقوا دا نصها : "عمل المرأة مش قضية قيمية عشان يكون فيها مع وللا ضد.  لكن السؤال : ليه المرأة تنزل العمل؟ دي مربط الفرس" وقلت في نفس الإجابة : "لكن في ظروفنا الحالية ، قد يكون نزولها يساعد للبيت مثلًا ، فتعرف أن دا مهم آه ، لكنه استثناء.  أو لو عملها له رسالة إنسانية ، ساعتها يبقى الموضوع مختلف." أنا مش مع أو ضد عمل المرأة ، أنا بأقول أن نزولها من بيتها وتركها لأولادها ورعايتهم وتربيتهم ، لازم يكون لسبب ، والظروف الاقتصادية طبعًا سبب ، والعمل اللي بينمي فيها الحس التربوي والأمومي سبب ، والعمل اللي بينفع "عموم الناس" سبب ، كل دي أسباب ، لكن الفكرة أنها تبقى عارفة إيه "المباح" وإيه "الواجب" فما تقومش متمسكة "بالمباح" وسايبة "الواجب" أو مقصرة فيه ، وبالتالي ينالها الحساب ، بس.  وأنها تعرف أن تنشئة الأبناء دا مش معناه أغير له وأأكله وأشربه وأنيمه وأجيب له لعب وحاجات ، دي كلها اسمها "رعاية" وفي حاجة تانية اسمها "تربية" مختلفة كليًا عن الكلام دا ، مش هو هو إطلاقًا ، وعشان كده المجتمع قدامنا أهه رايح في داهية ، بسبب تفكك الأسر ، اللي كان أساسها وجود الأم في البيت سكن ومودة لأهله وتربية وتعليم وتنشئة ، ودلوقتي للأسف أكثرت من الخروج ، وتركت ولادها للتليفزيون والنت ، ويكبروا بلا إيمان ، وبلا مهارات ، وبلا أخلاق ، والناس ترجع تشتكي ، والناس فاكرة أن كلمة "أخلاق" دي يعني طبق السلطة الجميل الشيك ، أو ما يصطلح عليه "الجنتلة" ، ودي ما اسمهاش بالأساس أخلاق ، دي اسمها "سلوك ظاهر" ، والأخلاق تربية باطنة.. يعني للناس اللي بتحب الخلاصات بس ، عشان بس الليلة دي تخلص:  1- اعرفي وظيفتك الأساسية الواجبة وأعدي نفسك لها.  2- اعرفي أن الشغل مش مطلوب لذاته ، لازم يكون له هدف.  3- في حالة التعارض ، أو في حالة تأثير جانب على كفاءة الآخر ، قدّمي الواجب.  4- أبنائك مش مطلوب تكبريهم بالأكل والشرب فقط كما الحيوانات ، في جوانب أخرى محتاجة للتربية.  5- بعد كل دا ، لقيتي شغل مناسب وحبيتي تشتغلي لغرض وغاية؟ ، توكلي على الله ، ربنا يوسع عليكي ويزيدك من فضله ، بس خليكي عارفة بس المقدمات اللي فوق. ومش هجاوب على أي أسئلة تاني في الموضوع دا ، كفاية عليه كده.